Diari Oficial de la Generalitat Valenciana


Sumari del DOGV 5912, del 12-12-2008 (2008/14856)

RESOLUCIÓ de 4 de desembre de 2008, de la Direcció General de Personal de la Conselleria d'Educació, per la qual es convoca el concurs de trasllats per a la provisió de places vacants en el cos d'inspectors al servici de l'administració educativa i cos d'inspectors d'educació.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5912

Data del DOGV
:   12-12-2008

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2008/14634


Data del document
:   04-12-2008

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * administració regional
    * personal docent
    * concurs administratiu
    * inspecció escolar

RESOLUCIÓ de 4 de desembre de 2008, de la Direcció General de Personal de la Conselleria d'Educació, per la qual es convoca el concurs de trasllats per a la provisió de places vacants en el cos d'inspectors al servici de l'administració educativa i cos d'inspectors d'educació. [2008/14582]  
La Llei Orgànica 2/2006, de 3 de maig, d'Educació, en la disposició addicional sexta, apartat 1, determina que, entre altres, és base del règim estatutari dels funcionaris públics docents la provisió de places per mitjà de concurs de trasllats d'àmbit nacional.  
En el punt 3 d'esta disposició, s'establix l'obligació per a les administracions educatives de convocar periòdicament concursos de trasllats d'àmbit estatal, a l'efecte de proveir les places vacants que determinen en els centres docents d'ensenyança que en depenen, així com per a garantir la possible concurrència dels funcionaris del seu àmbit de gestió a places d'altres administracions educatives i, quan siga procedent, adjudicar les places que resulten del concurs. En estos concursos podran participar tots els funcionaris públics docents, siga quina siga l'administració educativa de la qual depenguen, o per la qual hagen ingressat, sempre que reunisquen els requisits generals i els específics que, d'acord amb les respectives relacions de llocs de treball, establisquen estes convocatòries.  
Per Reial Decret 1964/2008 de 28 de novembre, pel que es modifica el Reial Decret 2112/1998, de 2 d'octubre, pel qual es regulen els concursos de trasllats d'àmbit nacional per a proveir places corresponents als cossos docents.  
Este Reial Decret establix, en l'article 1, l'obligació que tenen les administracions educatives competents de convocar cada dos anys concursos d'àmbit nacional. Una vegada efectuats els últims concursos d'àmbit nacional en el curs 2006-2007, és procedent tornar a convocar-los en este curs d'acord amb la regulació establida en la norma.  
En la tramitació d'esta resolució s'ha complit el que preveu l'article 37 de la Llei 7/2007, de 12 d'abril, de l'Estatut Bàsic de l'Empleat Públic.  
En virtut d'això, de conformitat amb l'Orde ESD/3473/2008, de 1 de desembre, per la qual s'establixen normes procedimentals aplicables als concursos de trasllats d'àmbit nacional per als funcionaris dels cossos docents que es convoquen durant el curs 2008/2009, i d'acord amb el que preveu el Reial Decret 2112/1998, de 2 d'octubre, modificat pel Reial Decret 1964/2008 de 28 de novembre, esta Direcció General ha disposat convocar un concurs de trasllats d'acord amb les bases següents:  
Primera. Es convoca un concurs de trasllats, d'acord amb les especificacions que es mencionen en esta resolució, per a proveir places vacants entre funcionaris dels cossos de:  
- Inspectors al servici de l'administració educativa.  
- Inspectors d'educació.  
Segona. Llocs que es convoquen. Els llocs que es convoquen són les vacants existents, entre les quals s'inclouran, almenys, les que es produïsquen fins al 31 de desembre de 2008.  
La determinació de les vacants es farà en les dates que es preveuen en l'apartat quart de l'Orde ESD/3473/2008, de 1 de desembre i serà objecte de publicació en el Diari Oficial de la Comunitat Valenciana.  
Tercera. Participació voluntària  
1. Funcionaris dependents de la Conselleria d'Educació  
1.1. Podran participar amb caràcter voluntari en este concurs, dirigint la instància a la Direcció General de Personal de la Conselleria d'Educació de la Generalitat, en els termes indicats en la base sexta, els funcionaris que es troben en alguna de les situacions que s'indiquen a continuació:  
a) Els funcionaris que es troben en situació de servici actiu amb destí definitiu en l'àmbit de gestió de la Conselleria d'Educació, sempre que hagen transcorregut, al final del termini de presentació de sol·licituds, almenys dos anys des de la presa de possessió de l'últim destí definitiu.  
b) Els funcionaris que es troben en situació de servicis especials declarada des de llocs actualment dependents de la Conselleria d'Educació, sempre que hagen transcorregut, al final del termini de presentació de sol·licituds, almenys dos anys des de la presa de possessió de l'últim destí definitiu.  
c) Els funcionaris que es troben en situació d'excedència voluntària declarada des de llocs actualment dependents de la Conselleria d'Educació.  
Si es tracta dels supòsits d'excedència voluntària per interés particular o per agrupació familiar prevista en l'article 89.3 de la Llei 7/2007, de 12 d'abril, només podran participar-hi si en la data de finalització del termini de presentació d'instàncies han transcorregut dos anys des que passaren a la dita situació.  
d) Els funcionaris procedents de la situació de suspensió de funcions declarada des de llocs actualment dependents de la Conselleria d'Educació, sempre que, al final del termini de presentació de sol·licituds, haja transcorregut el temps de duració de la sanció disciplinària de suspensió.  
1.2. Els participants als quals al·ludix l'apartat 1) d'esta base podran igualment incloure en la sol·licitud les places corresponents a les convocatòries realitzades per la resta d'administracions educatives en els termes que establixen les respectives convocatòries.  
1.3. Els que vullguen exercitar un dret preferent per a l'obtenció de destí hauran d'atindre's al que determina la base quinta d'esta convocatòria.  
2. Funcionaris dependents d'altres administracions educatives. Podran sol·licitar les places corresponents a esta convocatòria els funcionaris dependents d'altres administracions educatives, sempre que complisquen els requisits i condicions que establix esta resolució. Estos funcionaris hauran d'haver obtingut el primer destí definitiu en l'àmbit de gestió a què se circumscriga la convocatòria per la qual van ser seleccionats, llevat que no s'hi establisca l'exigència d'este requisit.  
Estos concursants hauran de dirigir la instància de participació a l'òrgan que determine la convocatòria corresponent.  
Quarta. Participació forçosa  
1. Funcionaris dependents de la Conselleria d'Educació.  
Estan obligats a participar en este concurs i, per tant, han de dirigir la instància a la Direcció General de Personal de la Conselleria d'Educació en els termes indicats en la base sexta, els funcionaris que es troben en alguna de les situacions que s'indiquen a continuació:  
a) Els funcionaris que, procedents de la situació d'excedència o suspensió de funcions, hagen reingressat al servici actiu i hagen obtingut en virtut d'este reingrés un destí provisional i els que tinguen atribuït l'exercici provisional d'un lloc en l'àmbit de gestió de la Conselleria d'Educació, abans de la data de publicació d'esta convocatòria.  
En el supòsit que no participen en el concurs o no sol·liciten un nombre suficient de places vacants, se'ls adjudicarà lliurement destí definitiu en llocs que puguen ocupar.  
Si no se'ls adjudica destí definitiu, es quedaran en situació de destí provisional en la província en la qual estiguen prestant servicis provisionalment.  
b) Els funcionaris que es troben en la situació d'excedència forçosa o de suspensió de funcions amb pèrdua del lloc de destí, que una vegada complida la sanció no hagen obtingut un reingrés provisional i que hagen sigut declarats en estes situacions des d'un lloc dependent de la Conselleria d'Educació.  
Els funcionaris inclosos en el paràgraf anterior, en el supòsit de no participar en el concurs, o que, en el cas de participar en este, no sol·liciten un nombre suficient de llocs, si no obtenen destí definitiu, quedaran en la situació d'excedència voluntària, prevista en l'article 37.1.b) del Text Refós de la Llei de la Funció Pública Valenciana.  
c) Els funcionaris que, havent estat adscrits a places en l'exterior, s'hagen de reincorporar a l'àmbit de gestió de la Conselleria d'Educació en el curs 2009-2010, o que, havent-se reincorporat en cursos anteriors, no hagen obtingut encara destí definitiu.  
Els participants que vullguen exercitar el dret preferent a la localitat a la qual es referixen els articles 10.6 i 14.4 del Reial Decret 1138/2002, de 31 d'octubre, hauran de sol·licitar, de conformitat amb el que establix la base quinta d'esta convocatòria, totes les places de la localitat en la qual tinguen l'últim destí definitiu.  
Els inclosos en este apartat que no concursen o fent-ho no sol·liciten suficient nombre de places vacants, se'ls adjudicarà lliurement destí definitiu en les places ubicades en l'àmbit de gestió de la Conselleria d'Educació.  
d) Els funcionaris que hagen perdut el destí definitiu en compliment de sentència, resolució de recurs o perquè ha sigut suprimida expressament la plaça que exercien amb caràcter definitiu.  
De conformitat amb la disposició addicional sexta del Reial Decret 2112/1998, de 2 d'octubre, estos funcionaris estan obligats a participar en els concursos de trasllats fins que obtinguen un destí definitiu.  
En el cas que havent de participar-hi no concursen, seran destinats d'ofici en l'àmbit de gestió de la Conselleria d'Educació. Els que complint l'obligació de concursar, no obtinguen cap destí dels sol·licitats durant sis convocatòries, seran adscrits provisionalment a la província en la qual prestaven servicis en el moment de produir-se la causa que va originar la pèrdua del destí definitiu.  
e) Els funcionaris que amb pèrdua de la plaça que exercien amb caràcter definitiu van passar a prestar servicis en altres llocs de l'administració i van mantindre la situació de servici actiu en el seu cos, sempre que hagen cessat i obtingut un destí provisional en places dependents actualment de la Conselleria d'Educació.  
En el cas de no obtindre destí definitiu, quedaran en situació de destí provisional en la província en la qual hagen prestat servicis durant el curs 2008-2009.  
f) Els funcionaris amb destí provisional que des del curs 2008-2009 presten servicis en la Conselleria d'Educació, inclosos els que van superar el concurs oposició convocat per Orde de 24 d'abril de 2007.  
Els inclosos en este apartat que no concursen o fent-ho no sol·liciten suficient nombre de places vacants, se'ls adjudicarà lliurement destí definitiu en les places ubicades en l'àmbit de gestió de la Conselleria d'Educació.  
2. Funcionaris dependents d'altres administracions educatives  
Cap funcionari dependent d'altres administracions educatives està obligat a participar amb caràcter forçós; tanmateix, ho poden fer voluntàriament, de conformitat amb el que disposa la base tercera, apartat 2).  
Quinta. Drets preferents  
Els participants que s'acullen al dret preferent ho faran constar en les instàncies i indicaran la causa en què basen la petició. A este efecte només es tindran en compte els drets preferents següents:  
1. Drets preferents a localitat previstos en el Reial Decret 1138/2002, de 31 d'octubre, pel qual es regula l'Acció Educativa en l'Exterior, Decret 70/1989, de 15 de maig, i la disposició addicional quinta del Reial Decret 2112/1998, de 2 d'octubre, modificat pel Reial Decret 1964/2008 de 28 de novembre, sobre regulació del personal docent en llocs de l'administració educativa. Els funcionaris que tinguen el dret anterior el podran utilitzar per a la localitat on tingueren l'últim destí definitiu en el cos. Perquè el dret preferent tinga efectivitat, els sol·licitants estan obligats a consignar en la instància de participació en primer lloc totes les places de la localitat en la qual aspiren a exercitar-lo. Així mateix, podran incloure a continuació altres peticions si volen concursar-hi fora del dret preferent.  
2. Els funcionaris que s'acullen al dret preferent a la localitat previst en l'article 89.4 de la Llei 7/2007, de 12 d'abril, de l'Estatut Bàsic de l'Empleat Públic, i volen reingressar al servici actiu o hagen obtingut un destí amb caràcter provisional, ho faran constar en la instància de participació. I hauran d'indicar la causa en què basen la petició i consignar en primer lloc el codi de la localitat en la qual aspiren a exercitar-lo. Així mateix, podran incloure a continuació altres peticions si volen concursar-hi fora del dret preferent.  
Sexta. Forma de participació  
1. De conformitat amb el que disposa l'Orde ESD/3473/2008, de 1 de desembre, encara que se sol·liciten places de diferents òrgans convocants, els concursants presentaran una única instància, segons model oficial, que es trobarà a disposició dels interessats en les direccions territorials d'Educació i que es dirigirà a la Direcció General de Personal de la Conselleria d'Educació.  
A la instància de participació hauran d'acompanyar els documents següents:  
Documentació justificativa per a la valoració dels mèrits als quals es fa referència en el barem que apareix com a annex VII a l'Orde ESD/3473/2008, de 1 de desembre, i al que disposa l'annex II en esta resolució.  
Només es prendran en consideració els mèrits que degudament justificats s'al·leguen durant el termini de presentació d'instàncies.  
Totes les fotocòpies que es remeten hauran d'anar acompanyades de les diligències de compulsa o confrontació, d'acord amb el que establix la Circular 5/99, de 14 de juny, de la Secretaria General de la Conselleria de Cultura, Educació i Ciència, sobre compulsa o confrontació de documents en els centres docents i en la Circular 3/99, de 25 de maig, de la Secretaria General de la Conselleria de Cultura, Educació i Ciència, sobre compulsa o confrontació de documents.  
Es podrà requerir els interessats en qualsevol moment, perquè justifiquen els mèrits sobre els quals es plantegen dubtes o reclamacions.  
2. Les instàncies de participació i documents justificatius dels mèrits es dirigiran a la Direcció General de Personal de la Conselleria d'Educació i es presentaran en les direccions territorials d'Educació. També es podrà utilitzar qualsevol dels mitjans als quals es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i serà imprescindible que en la instància aparega la data de recepció en l'organisme públic corresponent. Si fent ús d'este dret, la sol·licitud es remet per correu, és necessari que es presente en sobre obert perquè la instància siga datada i segellada pel funcionari de correus abans de ser certificada.  
3. El termini de presentació de la instància i dels documents serà del 15 de desembre de 2008 al 2 de gener de 2009, els dos inclusivament.  
Una vegada haja transcorregut el termini de presentació d'instàncies, no es podrà alterar l'orde de prelació dels llocs sol·licitats, ni es podran eliminar o afegir vacants a les instàncies sol·licitades.  
Sèptima. Els concursants, en les instàncies de participació, sol·licitaran les places per orde de preferència, i hauran de consignar els codis que es corresponguen amb els que apareixen en l'annex I d'esta resolució i, si és el cas, als annexos corresponents de les convocatòries de concurs de trasllats dels departaments d'educació d'altres administracions educatives convocants.  
En tot cas, s'entendrà sol·licitades pels concursants exactament la plaça o places a les quals corresponguen els codis consignats en les instàncies de participació. Les peticions els codis de les quals resulten incomplets, inexistents o no es corresponguen amb places que el participant puga sol·licitar s'anul·laran. Si la totalitat de les peticions resulten anul·lades per qualsevol de les circumstàncies anteriors, el concursant serà exclòs de l'adjudicació de destins, sense perjuí dels supòsits d'assignació de destí d'ofici que es preveuen en esta convocatòria.  
Octava. Per a l'avaluació dels mèrits al·legats i degudament justificats pels concursants del barem de puntuacions de l'annex II, es designarà una comissió de valoració que estarà formada pels membres següents:  
President: el cap del Servici Central de la Inspecció Educativa o un inspector d'educació en el qual delegue.  
Vocals: quatre inspectors d'educació designats per sorteig entre funcionaris del cos d'inspectors al servici de l'administració educativa i del cos d'inspectors d'educació, que no participen en la convocatòria.  
Actuarà com a secretari, el vocal de menys antiguitat en el cos, llevat que la comissió acorde determinar-ho d'una altra manera.  
Els membres de les comissions estaran subjectes a les causes d'abstenció i recusació establides en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Les Juntes de Personal podran formar part de les comissions de valoració.  
Els membres de les comissions hauran de pertànyer a grup de titulació igual o superior a l'exigit per als llocs convocats.  
El nombre dels representants de les juntes de Personal no podrà ser igual o superior al dels membres que hagen sigut designats a proposta de l'administració.  
Novena. Una vegada que la comissió de valoració assigne les puntuacions als concursants, s'adjudicaran provisionalment els llocs que puguen correspondre'ls d'acord amb les seues peticions, a les puntuacions obtingudes segons el barem de l'annex VII de l'Orde ESD/3473/2008, de 1 de desembre i al que disposa esta resolució.  
Sense perjuí del que s'ha disposat respecte al dret preferent que es recull en la base quinta d'esta convocatòria, en el cas que es produïren empats en el total de les puntuacions, es resoldran de conformitat amb el que establix l'apartat quint de l'Orde ESD/3473/2008, de 1 de desembre.  
Deu. La Direcció General de Personal farà pública l'adjudicació provisional dels destins als quals s'al·ludix en la base anterior.  
Els concursants podran presentar reclamacions a les resolucions provisionals, a través de l'òrgan en el qual van presentar la instància de participació, en el termini de set dies hàbils a partir de ser exposats.  
Així mateix, durant este termini podran presentar renúncia total a participar en el concurs, i s'entendrà que esta renúncia afecta totes les peticions consignades en la instància de participació. A este efecte es fa constar que el fet de no haver obtingut destí en la resolució provisional no pressuposa que no es puga obtindre destí en la resolució definitiva.  
Onze. Una vegada considerades les reclamacions i renúncies a les quals es referix la base anterior, es dictarà la resolució per la qual es resol amb caràcter definitiu este procediment de provisió de llocs. La resolució es publicarà en el Diari Oficial de la Comunitat Valenciana. Els llocs adjudicats en esta resolució són irrenunciables.  
Encara que es concórrega a places de diferents òrgans convocants, només es podrà obtindre un únic destí.  
Dotze. Els funcionaris que per mitjà de la convocatòria realitzada a l'empara d'esta resolució obtinguen destí definitiu en un àmbit de gestió diferent del seu lloc d'origen, percebran les seues retribucions, d'acord amb les normes retributives corresponents a l'àmbit en el qual van obtindre destí i exerciran les funcions d'inspecció de conformitat amb les normes d'organització i funcionament establides per l'administració educativa en la qual obtinguen destí.  
Tretze. Els funcionaris excedents que reingressen al servici actiu com a conseqüència del concurs presentaran davant de la Direcció Territorial de la qual depenga la plaça obtinguda per mitjà del concurs de trasllats, declaració jurada o promesa de no trobar-se separat de cap cos o escala de l'administració de l'Estat, de les comunitats autònomes o de la local, en virtut d'expedient disciplinari, ni d'estar inhabilitat per a l'exercici de funcions públiques.  
Catorze. La presa de possessió dels destins obtinguts en esta convocatòria serà la d'1 de setembre de 2009.  
Quinze. La present resolució és definitiva en via administrativa, i contra esta es podrà interposar recurs potestatiu de reposició davant del director general de Personal en el termini d'un mes, a comptar de l'endemà de ser publicada, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú o interposar directament un recurs contenciós administratiu davant del Jutjat contenciós competent, en el termini de dos mesos a comptar de l'endemà de la publicació, d'acord amb el que establixen els articles 9 i 14 de la Llei 29/1998, de 13 de juliol, reguladora de la Jurisdicció Contenciosa Administrativa.  
València, 4 de desembre de 2008.- El director general de Personal: David Barelles Adsuara.  
ANNEX I  
Codi petició llocs  
Alacant 43514501  
Castelló 71231002  
València 02534099  
ANNEX II  
Especificacions del barem publicat en l'annex VII de l'Orde ESD/3473/2008, de 1 de desembre.  
